RAPPORT FRA KOMMISSIONEN TIL EUROPA-PARLAMENTET OG RÅDET

Årsrapport om Den Europæiske Unions indsats inden for forskning og teknologisk udvikling og overvågning af Horisont 2020 i 2017

1. Baggrund for årsrapporten om indsatsen inden for forskning og teknologisk udvikling

Årsrapporten om Den Europæiske Unions (EU's) indsats inden for forskning og teknologisk udvikling samt om resultatformidling er udarbejdet i henhold til artikel 190 i traktaten om Den Europæiske Unions funktionsmåde (TEUF) og artikel 7 i Euratomtraktaten. Formålet med rapporten er at give et sammenfattende og ikke-udtømmende overblik over de vigtigste foranstaltninger i rapporteringsåret.

Efter en opfordring fra Rådet den 30. maj 2017 til Kommissionen om at strømline sin rapporteringsstrategi er detaljerede overvågningsdata vedrørende Horisont 2020 nu offentligt tilgængelige på den nye resultattavle for Horisont 2020.

2. Den bredere politiske kontekst i 2017

På trods af de store politiske udfordringer, som EU stod overfor i 2017, blev der gjort betydeligt fremskridt inden for Kommissionens ti prioriteter, som kommissionsformand Jean-Claude Juncker fremlagde ved begyndelsen af sin formandskabsperiode. Forskning og innovation fortsatte med at spille en central rolle i gennemførelsen af dagsordenen for job, vækst, retfærdighed og demokratisk forandring.

Europas økonomi fortsatte med at vinde momentum. Beskæftigelse og investeringer vendte tilbage til niveauet før finanskrisen. Kommissionens investeringsplan for Europa på 315 mia. EUR med den Europæiske Fond for Strategiske Investeringer (EFSI) skabte yderligere resultater. I december 2017 forventedes EFSI at udløse investeringer på 256,1 mia. EUR. Horisont 2020-rammeprogrammet bidrog til denne positive udvikling. Hver euro, der investeres under Horisont 2020, vil medføre en anslået stigning i BNP på 6-8,5 EUR (400-600 mia. EUR inden 2030).

EU har også gjort betydeligt fremskridt med etableringen af et sammenhængende digitalt indre marked. Kommissionen fremlagde nye regler om beskyttelse af intellektuel ejendom, kulturel mangfoldighed og personoplysninger med henblik på at styrke bekæmpelsen af terrorpropaganda og radikalisering på internettet. Kommissionen bidrog til denne politiske prioritet ved at tildele 3 mia. EUR for 2016 og 2017 til aktiviteter vedrørende informations- og kommunikationsteknologier på tværs af alle dele af Horisont 2020. Mere end 6 mia. EUR er øremærket til digital forskning og innovation i programmets sidste fase (2018-20), og heraf er 1,7 mia. EUR afsat til fokusområdet "digitalisering".

Også i 2017 har geopolitiske begivenheder sat energi og klima øverst på dagsordenen. Kommissionen fortsatte gennemførelsen af EU's energi- og klimamål for at følge op på Parisaftalen om klimaændringer fra 2015 og i forhold til målene for bæredygtig udvikling. Den tredje rapport om status over energiunionen, som blev fremlagt i november 2017, viste, at Europas omstilling til et lavemissionssamfund er på vej til at blive en realitet. Denne udvikling afspejles i Horisont 2020-arbejdsprogrammet for 2018-2020, som overvejende omfatter investeringer i klimaforanstaltninger og forskning i bæredygtighed, f.eks. ved at afsætte yderligere 3,3 mia. EUR til et fokusområde vedrørende en kulstoffattig og klimaresistent fremtid.

3. Politisk ramme

Rapporteringsåret var præget af en vellykket opstart af den sidste fase af Horisont 2020 (2018-2020) samt de første tiltag hen imod opstillingen af det næste rammeprogram for forskning og innovation, som indledes i 2021.

Den 29. maj 2017 offentliggjorde Kommissionen midtvejsevalueringen af Horisont 2020 i overensstemmelse med artikel 32 i forordningen om oprettelse af Horisont 2020. Resultaterne af midtvejsevalueringen viste, at Horisont 2020 er et særdeles attraktivt program, som giver enestående muligheder for samarbejde og etablering af partnerskaber, og som er på rette spor med hensyn til at bidrage til jobskabelse og vækst. Den viste imidlertid også, at der er behov for at maksimere gennemslagskraften gennem opgaveorientering og inddragelse af borgerne.

Midtvejsevalueringen udgjorde dokumentationsgrundlaget for rapporten og de fremadrettede henstillinger fra den uafhængige Gruppe på Højt Plan om Maksimering af Virkningen af EU's FoI-Programmer under ledelse af Pascal Lamy (Lamy-Gruppen på Højt Plan). I rapporten fra Lamy-Gruppen på Højt Plan, som blev offentliggjort den 3. juli 2017, formuleres en vision for EU's fremtidige forskning og innovation, og der opstilles strategiske anbefalinger om, hvordan virkningen af EU's fremtidige investeringer på dette område kan maksimeres. Rapporten har tiltrukket sig stor opmærksomhed på højt politisk niveau, ikke kun i forsknings- og innovationskredse, men også uden for Europa og er blevet et referencepunkt i drøftelserne med aktører. I både midtvejsevalueringen og Lamy-rapporten opfordres der til "en evolution, ikke en revolution", som vil fastlægge et nyt ambitionsniveau for EU's globale lederskab inden for videnskab og innovation.

Udviklingen af hensigtsmæssige rammebetingelser for forskning og innovation var i høj grad baseret på kommissær Carlos Moedas dagsorden med de tre O'er: Open Innovation, Open Science, Open to the World.

Open Innovation

Med henblik på at hjælpe med at skabe og opskalere banebrydende, markedsskabende innovation og derved øge virkningen af Horisont 2020 lancerede Kommissionen den første fase af et europæisk innovationsråd under arbejdsprogrammet for 2018-2020. Den første fase har et budget på 2,7 mia. EUR og samler flere ordninger for innovationsstøtte: SMV-instrumentet, den hurtige vej til innovation (FTI), fremtidige og opdukkende teknologier (FET) og Horisont-priser. En uafhængig ekspertgruppe på højt plan af innovatorer har bistået Kommissionen i arbejdet med at fastlægge formen for et fuldgyldigt europæisk innovationsråd og har opstillet et komplet sæt anbefalinger i en rapport, der blev offentliggjort den 24. januar 2018, med titlen Europe is back: Accelerating breakthrough innovation .

Som en del af dagsordenen for åben innovation blev Kommissionens arbejdsprogram screenet for innovationsrelevante lovgivningsinitiativer i overensstemmelse med innovationsprincippet.

I 2017 fortsatte Kommissionen gennemførelsen af pilotfasen af Innovation Deals (ID), som blev introduceret i forbindelse med pakken om den cirkulære økonomi, og den første ID om "bæredygtig spildevandsrensning ved kombination af anaerob membranteknologi (AnMBR) og genbrug af vand" og "fra e-mobilitet til genanvendelse: elektriske køretøjers positive spiral: genbrug af batterier fra elbiler til stationære energioplagringssystemer" blev vedtaget den 21. november 2017.